સેન્સેક્સ સવારના સત્રમાં સુધારા વચ્ચે વધીને 34,176.36 થયા બાદ ઊંચા મથાળે ટકવામાં નિષ્ફળ રહીને ગબડી નીચામાં 33,799.79 થઇને બંધ 33,891.13 રહેતાં 176.27 પોઇન્ટ ઘટીને રહ્યો હતો. નિફ્ટી પણ 52.45 પોઇન્ટ ઘટીને 10,198.40 બંધ રહી હતી. આમ નિફ્ટી પણ ઊંચા સ્તરે ટકવામાં નિષ્ફળ રહી હતી. અમેરિકા અને ચીન વચ્ચે નવેસરથી ટ્રેડ વોર શરૂ થવાના એંધાણની સાથે ચીનનો યુઆન 10 વર્ષની નવી નીચી સપાટીએ ગબડતાં તેની અસર ભારતીય કરન્સી પર આવવાની ઘારણાએ શેરોમાં વેચવાલી નીકળી હતી એમ જીયોજીત ફાઇનાન્સિયલના વિનોદ નાયરનું કહેવું હતું. તેઓએ વધુમાં ઉમેર્યું હતું કે, ડોલર સામે રૂપિયો હજી અસ્થિર છે અને તેને કારણે એફઆઇઆઇની વેચવાલીનો ભાર યથાવત રહ્યો છે. સેન્સેક્સમાં 718 પોઇન્ટના ઊછાળામાં પણ એફઆઇઆઇએ રૂ.2,400 કરોડની જંગી વેચવાલી કરી હતી. એફઆઇઆઇની સતત વેચવાલીને કારણે નાણામંત્રાલય પણ ચિંતીત હોવાનું જોવાયું છે. આગામી દિવસોમાં આ દિશામાં કોઈ ચોક્કસ પગલાં લેવામાં આવે તેવી અટકળો મૂકવામાં આવતી હતી. જોકે, ટ્રેન્ડ પર તેની કોઈ અસર નહોતી. આગામી દિવસોમાં બજારની નજર બે ઘટના પર ટકેલી છે. આમાં ઇરાન પરના પ્રતિબંધના અમલ પછી ક્રૂડની ચાલ અને ચીનની પ્રોડક્ટ પર અમેરિકાની ટેરિફનો સમાવેશ થાય છે. જો બે કારણ ડિસ્કાઉન્ટ થઈ જશે તો શેરબજાર પરથી ટૂંકા ગાળાની ઘાત જશે એમ માર્કેટ એનાલિસ્ટ ગૌરાંગ શાહનું કહેવું હતું.